Ted van Leeuwen har kun været sportsdirektør i Esbjerg fB i få måneder, men han har i allerhøjeste grad fået lov til at arbejde for sin løn. Ikke mindst i det igangværende transfervindue, hvor hollænderen har afskibet hele seks Esbjerg-spillere og hentet tre nye ansigter. Og der ventes at ske mere i Vestjylland inden transferlukning.

På trods at sit korte ophold i Danmark har Ted van Leeuwen allerede markeret sig som en flamboyant personlighed – blandt andet ved offentligt at kritisere Ryan Johnson Laursen, der nu spiller i OB. Ryet som en til tider kontroversiel herre havde Esbjerg-bossen også med sig fra Holland, hvor han blandt andet gik under navnet ”Terror Ted”.

Læs også: Hollandske medier hårde ved ny Esbjerg-boss: "Terror-Ted"

Ted van Leeuwen er bekendt med alle skriverierne, men han understreger, at han nyder at være i Esbjerg, hvor han føler, der bliver lyttet til ham.

- Folkene i klubben (Esbjerg fB, red.) studerede min fortid og ansatte mig. På trods af, hvad nogle lokale aviser i Arnhem og Enschede skriver, så har jeg et godt navn. Det er ikke for ingenting, at jeg udover Esbjerg havde fire tilbud. Hvis det på en eller anden måde er noget rod, når jeg kommer, så rydder jeg op, og så kører det derefter, siger Ted van Leeuwen til Voetbal International og tilføjer:

- Jeg oplever en enorm tørst efter innovation her i klubben. Alle har sagt til mig ”tag os til et europæisk niveau”. Uanset om det drejer sig om spillertruppen eller personalet, kan jeg fremlægge mine ideer, og de følger mig i alt.

Ted van Leeuwen kom til Esbjerg fB fra et job som teknisk direktør i FC Twente. Han har desuden arbejdet for Vitesse og klubber på Cypern og Malta. Han er uddannet journalist.